Теодор Траянов
Вярващ слепец

chitanka.info

Предсетих в теб доброта безбрежна,

не враг любим, а ласкава сестра,

за горест — благата утеха нежна,

милувката на майската зора.

И нека сещам твойте пръсти меки

как тайно свличат трънений венец,

макар че зла орисница довеки

ще води с присмех вярващий слепец.

А как душа жадней неутолимо

дълбоко твоя лик да отрази,

да светне в бездните й твойто име

във извора на първите сълзи.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.